b'\n_START_ARTICLE_\nSara Isakovi\xc4\x87\n_START_SECTION_\nMladost in za\xc4\x8detek kariere\n_START_PARAGRAPH_\nNjena dru\xc5\xbeina je kmalu po njenem rojstvu od\xc5\xa1la po svetu, ker je njen o\xc4\x8de Nenad pilot. Nazadnje so bili v Dubaju, kjer je mati Rebeka, v\xc4\x8dasih jugoslovanska rekorderka, ob pomo\xc4\x8di trenerke, ki je v\xc4\x8dasih trenirala Darjana in Boruta Petri\xc4\x8da, Saro in njenega brata dvoj\xc4\x8dka Gala, trenirala plavanje. Splavala je \xc5\xbee pri dveh letih in pol v Dubaju oz. v Kuala Lumpurju._NEWLINE_Leta 2001 je pri\xc4\x8dela trenirati v radovlji\xc5\xa1kem klubu \xc5\xbdito Gorenjka pri trenerju Mihi Poto\xc4\x8dniku. Prva leta je trenirala v bazenu pod Oblo Gorico, a sta od nje dosegali bolj\xc5\xa1e rezultate klubski kolegici Nata\xc5\xa1a Kej\xc5\xbear in Anja Klinar._NEWLINE_Prvi veliki uspeh je do\xc5\xbeivela na mladinskem evropskem prvenstvu leta 2003, ko si je na 100\xc2\xa0m prosto priborila \xc4\x8detrto mesto in ugotovila, da je najbolj\xc5\xa1a v prostem slogu, \xc4\x8deprav je sama \xc5\xbeelela plavati hrbtno. Leta 2004 je zelo napredovala in na mladinskem prvenstvu na 100 m in 200 m prosto zmagala, pri \xc4\x8demer je na 200 m prosto dosegla tudi svetovni rekord mladinskih prvenstev. S tem si je, kot najmlaj\xc5\xa1a plavalka, priborila mesto v slovenski reprezentanci na olimpijskih igrah v Atenah._NEWLINE_Na sredozemskih igrah je dobila dve srebrni medalji. Leta 2005 je na svetovnem prvenstvu v kanadskem Montrealu postala prva slovenska plavalka, ki je pri\xc5\xa1la v finale svetovnega prvenstva in dosegla peto mesto. Na dr\xc5\xbeavnem prvenstvu v Radovljici je zmagala na 100 m prosto in na 50 m delfin._NEWLINE_V Eindhovnu je leta 2008 po 27 letih priplavala Sloveniji zlato medaljo na Evropskem prvenstvu.\n_START_SECTION_\nPoletne olimpijske igre 2008 v Pekingu\n_START_PARAGRAPH_\nNa Poletnih olimpijskih igrah v Pekingu je Sara dosegla svoj cilj. Osvojila je olimpijsko medaljo v kategoriji 200 metrov prosto. 11. avgusta je na kvalifikacijski tekmi s \xc4\x8dasom 1:55,86 izboloj\xc5\xa1ala dr\xc5\xbeavni rekord in olimpijski rekord, ki pa ga je \xc5\xbee nekaj minut zatem s svetovnim rekordom 1:55:45 popravila italijanska plavalka Federica Pellegrini, ko je plavala v naslednji skupini. Naslednji dan, 12. avgusta je nastopila v polfinalu, kjer je premagala vse konkurentke. Njen \xc4\x8das je bil 1:56:50, druga je bila ameri\xc4\x8danka Katie Hoff (1:57:01), tretja pa Pellegrinijeva s \xc4\x8dasom 1:57:23._NEWLINE_V finalu 13. avgusta je Isakovi\xc4\x87eva s \xc4\x8dasom 1:54,97 osvojila srebrno medaljo. S tem \xc4\x8dasom je izbolj\xc5\xa1ala slovenski (svoj) dr\xc5\xbeavni rekord, hkrati pa za prehitela \xc4\x8das dotedanjega svetovnega rekorda v tej disciplini, ki ga je Pellegrinijeva postavila dva dni prej. V tekmi je zmagala za 15 stotink hitrej\xc5\xa1a Federica Pellegrini (1:54:82), bronasto medaljo pa je osvojila Kitajka D\xc5\xbeijing Pang s \xc4\x8dasom 1:55,05. Vse prve tri tekmovalke so plavale bolj\xc5\xa1e od svetovnega rekorda. Za Slovenijo je bila to prva uvrstitev v finale kak\xc5\xa1ne plavalne tekme in tudi prva plavalna olimpijska medalja, hkrati pa prva medalja peking\xc5\xa1kih iger.\n_START_SECTION_\nKonec kariere\n_START_PARAGRAPH_\nPo nekaj letih ob\xc4\x8dasnega tekmovanja in treniranja ob \xc5\xa1tudiju na Univerzi Berkeley, kjer je leta 2013 diplomirala iz psihologije, je poleti 2014 napovedala pripravo na Poletne olimpijske igre 2016 v Riu de Janeiru, toda v za\xc4\x8detku avgusta istega leta je napovedala konec kariere v starosti \xc5\xa1estindvajset let.'